Fagudvalgets årsberetning

Det afvigte års møder i geografforbundet har i væsentlig grad været præget af foreningens 50-års jubilæum og dermed fejringen heraf. Selv om vi nedsatte et jubilæumsudvalg, har det været hele styrelsen, der har været optaget af denne fejring. Som et led i fejringen af jubilæet, har Geografforbundets styrelse arbejdet med at forstå og beskrive, hvad geografi er. Det er overvejelser, vi jævnligt har gjort os i fagudvalget. Det er jo i virkeligheden rent fagudvalgsarbejde og man kan sige, at styrelsen i det seneste år har arbejdet med fagudvalgsstof.

Således vil oplæg og workshops på jubilæumskonferencen den 30/10 - 2020 blive spejlet og diskuteret i forhold til fire dimensioner, som vi i styrelsen mener er et godt bud på indbegrebet af geografi: Rumlighed – at afdække mønstre – at se og forstå sammenhænge – menneskers levevilkår.

Udover fagudvalgets faste skriveopgaver i GO numrene: klummen, Hvor er geografien? og vores blog på folkeskolen.dk har vi i denne periode bragt tre ud af fire artikler om motivation til naturfag, som har erstattet vores klummer i de numre, hvor de er blevet bragt. Artiklerne fortæller, hvordan man gennem den understøttende undervisning og inddragelse af forældrene kan give eleverne i de mindre klasser spændende og interessant naturfagsundervisning. De er bragt i GO 4 2019, GO 5 2019, GO 1 2020 med op til 11 sider per artikel. Den fjerde og sidste artikel bringes i et af de kommende numre. I anledning af vores jubilæum skrev vi i fagudvalget en længere artikel til vores jubilæumsnummer GO 2, hvor vi beskriver fagligheden i geografifaget gennem 50 år.

Vores møder med de øvrige faglige foreninger varetages af Nikolaj Bunniss og foregår i Danmarks Lærerforening. Vi har tidligere i fagudvalget haft jævnlige møder med de øvrige naturfag. Lige nu er det vores formand i Geografforbundet, der har påtaget sig den opgave.

Forud for Big Bang 2020 havde vi i år brugt temmelig meget tid til etablering af en større stand, der på flere måder ville byde på konkurrencer, workshop, uddeling af bøger fra forlaget samt både nye og gamle GO numre m.m. Desværre var det jo spildte kræfter som alle ved.

Hvor i alverden er geografien? Det var overskriften på en naturfaglig workshop arrangeret af ASTRA på Big Bang i Odense sidste år. Her henviste man til fagets status i den fællesfaglige naturfagsprøve. ASTRA er således opmærksom på, at elever og undervisere ofte har svært ved at se geografien i de fællesfaglige projekter. Det er derfor vigtigt, at ASTRA vil slå et slag for den geograffaglige kreativitet og for at lade faget spille en større rolle i det fællesfaglige arbejde.

Ovenstående er et af geografifagets aktuelle problemer, et andet er det altoverskyggende problem, der frustrerer lærerne ude på skolerne: Hvordan skal man nogensinde nå at lære sine elever alt det, som geografifaget indeholder?

FNs 17 Verdensmål var et hovedtema på sidste års Folkemøde i Allinge på Bornholm, og klimadebatten er et godt eksempel på, hvor geografi kan spille en central rolle i forhold til de globale udfordringer, som er beskrevet i FNs 17 Verdensmål. Fagudvalget vil meget anbefale, at eleverne arbejder med Verdensmål, som et meget relevant naturfagsemne.

Ved den seneste justering af skolereformen fik historie og billedkunst tildelt flere timer fra 2020. Vi mener bestemt at kunne argumentere for, at geografi er et fag, der konstant er i tidsnød, hvis lærerne skal nå blot en del af alt det, som faget indeholder for slet ikke at tale om muligheden for feltgeografi.

I fagudvalget overvejer vi jævnligt: Hvor er geografien på vej hen? Ligesom vi stadigt forsøger at forklare, hvad man forstår ved faget geografi. Vi har som sagt især i dette jubilæumsår alle været optaget af at give et bud på, hvad vi i Geografforbundet mener geografi er: nemlig rumlighed – at afdække mønstre – at se og forstå sammenhænge – menneskers levevilkår.

I oktober 2019 var undertegnede atter dommer i DLF’s bedste bachelor- og pæd. diplom projekter. Vi fandt faktisk en vinder i naturfagsgruppen nemlig en, der havde skrevet et projekt om brug af modeller i undervisningen. Modellering er et af de fire kompetenceområder, som eleverne skal bedømmes på i den fællesfaglige naturfagsprøve.

Henning Lehmann

Formand for fagudvalget